9.3.2023.
LV
Eiropas Savienības Oficiālais Vēstnesis
L 71/1
II (Neleģislatīvi akti)
REGULAS KOMISIJAS DELEĢĒTĀ REGULA (ES) 2023/511 (2022. gada 24. novembris), ar ko Eiropas Parlamenta un Padomes Regulu (ES) Nr. 575/2013 papildina attiecībā uz regulatīvajiem tehniskajiem standartiem par kolektīvo ieguldījumu uzņēmumu riska darījuma riska svērto vērtību aprēķināšanu saskaņā ar pilnvaru pieeju (Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību, ņemot vērā Eiropas Parlamenta un Padomes Regulu (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm, un ar ko groza Regulu (ES) Nr. 648/2012 (1) un jo īpaši tās 132.a panta 4. punkta trešo daļu, tā kā: (1)
Lai izvairītos no nepamatota kapitāla prasību mainīguma dažādās iestādēs un lai pilnvaru pieeju padarītu operacionālu situācijās, kad nav pietiekamas informācijas, ir jāprecizē metode riska darījuma riska svērtās vērtības aprēķināšanai kolektīvo ieguldījumu uzņēmumam (KIU) saskaņā ar pilnvaru pieeju gadījumos, kad trūkstoši ievades dati neļauj aprēķināt riska darījuma riska svērto vērtību.
(2)
Ja KIU iesaistās atvasināto instrumentu darījumos un atvasināto instrumentu pamatā esošie instrumenti vai atvasināto instrumentu pozīciju pamatā esošais risks nav zināmi, iestādes nevar noteikt pozīciju aizvietošanas vērtību un tāpēc nevar noteikt arī to riska darījuma vērtību.
Tādā gadījumā iestādēm aprēķini būtu jābalsta uz atvasinātā instrumenta pozīcijas nosacīto summu, kas parasti būtu zināma un būtu labākais pozīcijas lieluma rādītājs, tādējādi nodrošinot aptuvenu riska darījuma vērtību.
(3)
Ja KIU pilnvaras neizslēdz iespēju iesaistīties atvasinātajos instrumentos, bet neietver pietiekamu informāciju, lai noteiktu, vai pamatā esošais instruments ir bilances vai ārpusbilances riska darījums, nevar izslēgt, ka šāds riska darījums ir izveidots.
Tāpēc minētais riska darījums ir jāiekļauj riska darījuma riska svērtās vērtības aprēķinā KIU riska darījumiem.
(4)
Ja pilnvaras nesniedz pietiekamu informāciju par šādas pozīcijas riska darījuma vērtību, nevar izslēgt, ka riska darījuma vērtība ir atvasinātā instrumenta pozīcijas visa nosacītā summa.
(5)
Ja pilnvarās nav norādīta atvasinātā instrumenta pozīcijas nosacītā summa, lai nodrošinātu pietiekami piesardzīgu pieeju, minētā summa būtu jāatvasina no atvasināto instrumentu maksimālās nosacītās summas, kas atļauta saskaņā ar pilnvarām.
(1) OV L 176, 27.6.2013., 1. lpp.